“บิ๊กตู่” สั่งตั้ง “คณะกรรมการพิเศษ” ติดตามเยียวยาเหยื่อทหารกราดยิงกลางโคราช
“บิ๊กตู่” สั่งตั้ง “คณะกรรมการพิเศษ” ออกมาตรการเยียวยาผู้สูญเสีย-ผู้ได้รับผลกระทบจาเหตุการณ์กราดยิงกลางโคราช
“บิ๊กตู่” สั่งตั้ง “คณะกรรมการพิเศษ” ออกมาตรการเยียวยาผู้สูญเสีย-ผู้ได้รับผลกระทบจาเหตุการณ์กราดยิงกลางโคราช
11 ก.พ. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า วันนี้ (11 ก.พ.63) ที่ประชุมคณะรัฐมนตรี (ครม.) ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี ได้แสดงความเสียใจต่อเหตุการณ์คนร้ายกราดยิงกลางเมือง จ.นครราชสีมา
พร้อมกันนี้ พล.อ.ประยุทธ์ ได้สั่งการให้ตั้งคณะกรรมการติดตามมาตรการช่วยเหลือเยียวยาผู้ที่ได้รับผลกระทบ นอกเหนือไปจากการสำรวจสิทธิที่พึงจะได้รับตามกฎหมายอยู่แล้ว ไม่ว่าจะเป็นระเบียบของกรมบัญชีกลาง กระทรวงการคลัง ที่จะมีเม็ดเงินชดเชยให้ผู้ได้รับผลกระทบที่เป็นข้าราชการ และประชาชนทั่วไป ตลอดจนสิทธิภายใต้การดูแลของกรมสิทธิและคุ้มครองเสรีภาพ กระทรวงยุติธรรม กระทรวงพัฒนาสังคมและความมั่นคงของมนุษย์
นอกจากนี้ หากผู้ได้รับผลกระทบเป็นลูกจ้างหรือแรงงาน ก็จะได้รับการชดเชยจากสำนักงานประกันสังคมตามแต่ละกรณีและแต่ละสิทธิที่จะได้รับแตกต่างกันไป ขึ้นกับอายุการจ้างงานของแต่ละบุคคล
ขณะที่หน่วยงานอื่นๆ ก็พร้อมจะนำมาตรการลงไปช่วยเหลือเพิ่มเติม ไม่ว่าจะเป็นเรื่องของทุนการศึกษา การจ้างงาน การเยียวยาผลกระทบทางด้านจิตใจ ฯลฯ โดยนายกรัฐมนตรี ย้ำให้คณะกรรมการฯ ที่จะจัดตั้งขึ้นนี้ ลงไปดูรายละเอียดเป็นแพ็กเกจให้ครบถ้วน ซึ่งรวมไปถึงความช่วยเหลือที่จะให้ต่อผู้ประกอบการที่ได้รับผลกระทบด้วยเช่นกัน
“สิ่งที่รัฐบาลให้ความสำคัญที่สุดในขณะนี้ คือ การเยียวยาช่วยเหลือผู้ที่ได้รับผลกระทบ ทั้งโดยตรง ไม่ว่าจะเป็นผู้เสียชีวิต ผู้บาดเจ็บ ญาติ ทายาท รวมถึงผู้ที่ได้รับผลกระทบทางอ้อม ที่อาจไม่ได้สูญเสียชีวิต ไม่ได้บาดเจ็บ แต่สูญเสียทรัพย์สิน และได้รับผลกระทบทางธุรกิจ ซึ่งรัฐบาลจะเร่งหามาตรการเยียวยาสำหรับผู้ได้รับผลกระทบทุกกลุ่ม” โฆษกประจำสำนักนายกรัฐมนตรี กล่าว
ด้าน พล.อ.อนุพงษ์ เผ่าจินดา รมว.มหาดไทย ได้รายงานสรุปเหตุการณ์ที่โคราชให้แก่ที่ประชุม ครม.ได้รับทราบ และกล่าวถึงกรอบในเบื้องต้นของมาตรการช่วยเหลือ ประกอบด้วย 4 ด้านคือ 1. มาตรการช่วยเหลือผู้ที่ได้รับผลกระทบโดยตรง 2. มาตรการช่วยเหลือเยียวยาฟื้นฟูจิตใจสำหรับญาติของผู้เสียชีวิต และบาดเจ็บ 3. มาตรการสร้างขวัญและกำลังใจให้ประชาชน และ 4. มาตรการเยียวยาและลดผลกระทบของผู้ประกอบการ
ทั้งนี้ พล.อ.ประยุทธ์ กล่าวภายหลังการประชุมคณะรัฐมนตรี (ครม.) ว่า เหตุการณ์ครั้งนี้เป็นบทเรียนครั้งยิ่งใหญ่ที่ทุกฝ่ายต้องนำไปแก้ไข เพื่อหาแนวทางป้องกันไม่ให้เกิดเหตุซ้ำอีก โดยเฉพาะตนเองเป็นห่วงพฤติกรรมเลียนแบบ และการใช้โซเซียล ต้องไม่ส่งเสริมให้เกิดการเลียนแบบเหมือนต่างประเทศ
ส่วนมูลเหตุการก่อเหตุของคนร้ายนั้นอยู่ระหว่างการตรวจสอบ ซึ่งต้องแยกเป็น 2 ประเด็น ในส่วนของโครงการจัดสรรที่ดินเพื่อสร้างบ้านพักของข้าราชการนั้น ถือเป็นเรื่องที่ดี เพราะต้องการให้ข้าราชการมีบ้านเป็นของตนเอง และเป็นการดำเนินการตามกฎระเบียบตามลำดับ หรือ กรณีที่มีการตั้งข้อสังเกตว่า เป็นการหาผลประโยชน์หรือไม่นั้น ต้องมีการตรวจสอบ ซึ่งทางกองทัพบกดำเนินการอยู่ โดยล่าสุดผู้บัญชาการทหารบกได้ออกมาชี้แจงแล้ว และเปิดให้ข้าราชการผู้น้อยมาร้องเรียนได้โดยตรง ยืนยันว่าจะต้องตรวจสอบดูแลทุกมิติ
อย่างไรก็ตาม ในส่วนของการช่วยเหลือเยียวยา ขณะนี้รัฐบาลกำลังดูช่องทางที่จะสามารถช่วยเหลือเพิ่มเติมนอกจากเงินบริจาคและเงินสวัสดิการที่แต่ละบุคคลจะได้รับตามหน่วยงานต่างๆ แต่ต้องเป็นไปตามกฎหมาย พร้อมกับสั่งให้มีการตั้งคณะกรรมการพิเศษ ขึ้นมาดูแลช่วยเหลือเยียวยาเป็นพิเศษ ส่วนข้อเสนอทำบุญประเทศนั้น พล.อ.ประยุทธ์ ระบุว่า ที่ จ.นครราชสีมาก็ได้ดำเนินการแล้ว
“ผมก็ฝากให้ทุกภาคส่วน อย่าให้เอาประเด็นต่างๆเหล่านี้มาทำให้เกิดความแตกแยกกันอีก ทำหน้าที่ตัวเองให้ดีที่สุด เจ้าหน้าที่ต่างๆก็ปฏิเสธความรับผิดชอบไม่ได้ ในฐานะรัฐบาลก็ต้องหาทางแก้ปัญหาแก้ไขเยียวยา เพราะอยู่ในภาวะโศกเศร้ากันอยู่ ก็ขอเป็นกำลังใจให้กับคนไทยทุกคน ให้กับชาวโคราชด้วย เราต้องเข้มแข็งไปด้วยกัน ไม่ให้ใครแบ่งแยก หรือทำให้เกิดความเกลียดชังอีก” พล.อ.ประยุทธ์ กล่าว